**RELACION**

**PËR PROJEKTLIGJIN “PËR PËRFUNDIMIN E PROCESIT TË PRIVATIZIMIT TË OBJEKTEVE TË ISH -NDËRMARRJEVE BUJQËSORE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i hartimit të këtij projektakti është të përcaktojë institucionet të cilat do të përfundojnë procesin e privatizimit të objekteve të ish ndërmarrjeve bujqësore. Privatizimi i objekteve të ish ndërmarrjeve bujqësore është kryer bazuar në Vendimin nr.666, datë 26.10.1998, të Këshillit të Ministrave “Për disa masa lidhur me procesin e likujdimit të ndërmarrjeve të varësisë së ish- Agjensisë Qendrore të Ristrukturimit dhe Privatizimit të Ndërmarrjeve Bujqësore ” si dhe akte të dala në zbatim të tij. Gjatë zbatimit të parashikimeve në këtë vendim lind nevoja për përmirësime dhe sqarime të procedurës së privatizimit. Meqenëse parashikimet e vendimit të cituar nuk janë tashmë në përputhje me kuadrin ligjor në fuqi, si dhe ligji në bazë të të cilit është miratuar Vendimi nr.666, datë 26.10.1998, i Këshillit të Ministrave është shfuqizuar, nuk mund të vijohet me ndryshimin e tij.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektakti është hartuar në përputhje me programin e qeverisë, në të cilin parashikohet e drejta e pronësisë dhe e posedimit të qetë të objekteve të ish ndërmarrjeve bujqësore të personave, të cilët janë përfitues të këtyre objekteve.

Ky projektakt është parashikuar në programin analitik të akteve që do të miratohen për vitin 2021.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Gjatë kryerjes së procesit të privatizimit janë evidentuar shumë probleme që lidhen me zbatimin e kritereve të përcaktuara në ligj. Kjo është arsyeja pse u riformulua ky akt dhe përcaktohen institucionet për përfundimin e procesit të privatizimit.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektakti është në përputhje me nenin 100 të Kushtetutës.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektakt nuk ka përafrim me legjislacionin e BE-së.

1. **PËRMBLEDHJE SHPJEGUESEE PËRMBAJTJES SË PROJEKTAKTIT**

Rezultojnë rreh 1500 objekte, për të cilat nuk ka përfunduar procesi i privatizimit, ku mund të jetë një objekt i vecantë apo një pjesë e tij (këto objekte i përkasin ish NB-ve dhe ndërmarrjeve bujqësore të braktisura).

Objektet e mbetura pa përfunduar procesin e privatizimit mund të jenë në fazat kur për një pjesë ka përfunduar procesi i likujdimit (sipas vlerësimit të bërë konform VKMnr.666, datë 26.10.1998, të Këshillit të Ministrave “Për disa masa lidhur me procesin e likujdimit të ndërmarrjeve të varësisë së ish- Agjensisë Qendrore të Ristrukturimit dhe Privatizimit të Ndërmarrjeve Bujqësore ” si dhe akte të dala në zbatim të tij, dhe disa mund dhe të jetë nënshkruar dhe kontrate shitje por pa formën e kërkuar nga ligji (të lidhura para noterit) apo për disa objekte megjithëse janë kryer pagesat nuk është nënshkruar kontrata e shitjes.

Përsa u përket dosjeve të privatizimit mund ti ndajmë:

1. Objekte për të cilët ka përfunduar procesi i vlerësimit, likujdimit dhe pajisjes me kontratë shitje nga ish Agjencisë Qendrore të Ristrukturimit dhe Privatizimit të ndërmarrjeve bujqësore - ve sipas VKM-së nr. 161, date 8.4.1993 “Për disa shtesa e ndryshime në VKM nr. 452, datë 17.10.1992” dhe VKM nr.510/1992, por jo të nënshkruara para noterit;
2. Objekte për të cilët ka përfunduar procesi i vlerësimit dhe pajisjes me kontratë, por me likujdime të pjeshme ose të papaguara të vlerës së kontratës dhe jo të nënshkruara përpara noterit.
3. Objekte për të cilët ka përfunduar procesi i vlerësimit nga ndërmarrja, dhe është kryer likujdimi i plotë, por nuk është pajisur me kontratë shitje nga ish AQRP të NB-ve.

ç) Objekte për të cilët ka përfunduar procesi i vlerësimit nga ndërmarrja, dhe është kryer likujdimi i pjesshëm, por nuk është pajisur me kontratë shitje nga ish AQRP të NB-ve.

d) Objekte për të cilat nga ish Drejtoria e Ndërmarrjeve të Braktisura është hartuar një akt – dorëzimi i objekteve, dorëzuar personave privatë dhe për të cilat është bërë një vlerësim sipas akteve në fuqi për privatizimin;

Lind e nevojshme që në këtë Projektakt të përcaktohet institucioni që do të përfundojë procesin e privatizimit të objekteve të ish ndërmarrjeve bujqësore.

Në projektakt janë përcaktuar Ministria e Bujqësisë dhe Zhvillimit Rural (në vijim MBZHR) dhe Ministria e Financave dhe Ekonomisë (në vijim MFE) si autoritetet publik përgjegjës për zbatimin e këtij ligji dhe për koordinimin e proceseve në bashkëpunim me institucionet e tjera në varësi të saj, me qëllim përfundimin e procesit të privatizimit të objekteve të ish - ndërmarrjeve bujqësore në Republikën e Shqipërisë.

Po në këtë projektakt parashikohet dhe procedura që do të ndiqet për përfndimin e procesit të privatizimit për këto objekte. Parashikohet se subjektet e intersuara paraqesin ne Ministrinë e Bujqësië dhe Zhvillimti Rural kërkesën për përfundimin e procesit, ku kjo e fundit brenda një afati 5 ditor nga momenti i dorëzimti të kërkesës dërgon pranë Agjencisë Rajonale të Ekstencionit Bujqësor ose Agjencisë Kombëtarë të Mbrojtjes së Bimevë dhe Veterinarisë, të cilat pas verifikimit të dokumentacionit që ndodhet në arkivat e tyre, realizojnë me kontratë shitje sipas legjislacionit në fuqi për shitblerjen e pasurive të paluajtshme. Kriteret, dokumentacioni dhe arkëtimi i pagesave të kësteve të mbetura të detyrimeve financiare nga shitja e pasurisë shtetërore të ish ndërmarrjeve bujqësore, përcaktohen me udhëzim të përbashkët të MBZHR dhe MFE.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Në zbatim të këtij projektligji ngarkohet Ministria e Bujqësisë dhe Zhvillimit Rural, Ministria e Financës dhe Ekonomisë dhe Agjencia Shtetërore e Kadastrës, Drejtoritë Vendore.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektakt është hartuar nga Grupi i Punës i ngritur nga Ministri i Bujqësisë dhe Zhvillimit Rural.

**Ky projektvendim do të dërgohet për mendim në Ministrinë e Drejtësisë, Ministrinë e Financës dhe Ekonomisë, Agjencinë Shtetërore e Kadastrës, Drejtoria e Përgjithshme dhe Avokatura e Shtetit.**

**RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i këtij projektakti nuk ka efekt financiar shtesë për buxhetin e shtetit.

 **MINISTRI**

 **FRIDA KRIFCA**